Mihál, Jozef, poslanec NR SR (2013-10-24):
Ďakujem pekne, pán predseda. Vážená pani ministerka, vážený pán predkladateľ, vážený pán spravodajca, vážené kolegyne, kolegovia, vážení prítomní, dovoľte aj mne reagovať pri príležitosti mimoriadnej schôdze na odvolávanie pani ministerky Zvolenskej svojimi pár postrehmi k činnosti ministerstva, resp. úradu, ktorý je pani ministerkou riadený. Ako všetci dobre viete, mojou témou nie je zdravotníctvo ani letecké záchranné služby, čiže ja sa neviem odborne vyjadriť, či sedem, päť alebo jeden vrtuľník na Slovensko stačí, alebo nie. Ale trošku rozumiem tomu, čo sa volá, čomu sa hovorí odborne „verejné zdravotné poistenie“ a tomuto zákonu a s týmito vecami súvisejúcimi. A tu mám teda päť vecí, päť bodov, ktoré si dovolím pri tejto príležitosti pani ministerke pripomenúť. A tak ako som to priebežne možno počas roka a pol na schôdzach parlamentu, keď tu boli tieto zdravotnícke zákony a zákon o zdravotnom poistení, hovoril, tak to celé zhrniem, to, čo mne osobne leží na srdci, čo mi vadí, čo mi prekáža a čo, pani ministerka, ani vy, ani váš tím ľudí jednoducho nerobí dobre a za čo teda vy nesiete nepochybne politickú zodpovednosť. Prvý, prvý problém, ktorý som už naznačil vo faktickej poznámke, je to, že ste zaviedli nezmyselný spôsob prihlasovania dohodárov do zdravotnej poisťovne. Tento váš počin pred pár dňami získal hrdé označenie „Byrokratický nezmysel roka 2013“. Bolo množstvo kandidátov, množstvo nezmyslov, ktoré táto vláda stihla popáchať z hľadiska byrokracie administratívy, ale spomedzi všetkých tých byrokratických nezmyslov vy ste vyhrali. Vy ste vyhrali. To prihlasovanie dohodárov, ja teda pripomeniem, o čo ide, je to síce opakovaný vtip, ale niekedy aj opakovaný vtip je vtip. V pondelok prihlásim ráno, v pondelok večer odhlásim zo zdravotnej poisťovne. Príde mi robiť dohodár v stredu, v stredu ráno ho prihlásim, v stredu večer ho odhlásim. Príde mi robiť v piatok, v piatok ráno ho prihlásim, v piatok večer ho odhlásim a ďalší týždeň dookola. To je naozaj unikát, unikát, všetci zamestnávatelia na to nadávajú a všetci si vždy teda radi spomenú, kto za tým je. Živnostníci, aj vy ste prispeli, resp. chceli ste prispieť svojou kvapkou, ale veľkou kvapkou do tých všetkých nezmyslov, ktoré táto vláda, vláda Roberta Fica II, pácha na živnostníkoch, a chceli ste im zaviesť povinnú pracovnú zdravotnú službu, že každý živnostník by musel chodiť na povinné zdravotné prehliadky, či tú živnosť môže vykonáva. No úplná hlúposť. Pod toto ste sa podpísali v zákone o ochrane verejného zdravia, na základe našej kritiky ste ten zákon stiahli pred pol rokom a odvtedy sme ho našťastie nevideli, čiže to som rád, že tu ste pochopili, že ste šliapli úplne vedľa, ale šliapli ste. Tretiu vec, ktorú vám vyčítam, je retroaktívne ustanovenie v zákone o zdravotnom poistení, retroaktívne ustanovenie v zákone o zdravotnom poistení, inými slovami, protiústavné podľa môjho názoru ustanovenie, podľa ktorého sa majú platiť odvody z podielov na zisku na zdravotné poistenie za roky 2011, 2012 vyplatené v tomto roku. Štvrtá vec je váš prešľap, keď ste presadili v zákone o zdravotnom poistení to, aby poistenci štátu si okrem toho, že za nich platí štát, museli platiť poistné aj ako tzv. samoplatitelia alebo dobrovoľne nezamestnané osoby v určitých životných situáciách, čo je absurdita na entú. Našťastie tu ste to stiahli dostatočne včas pred tým, ako to vlastne nadobudlo účinnosť. Ale úplný, ale úplný nezmysel. No a posledná vec je aktuálna novinka, ktorá v podstate bude platiť od 1. novembra, to znamená približne za týždeň, a znova to súvisí s procesom prihlasovania zamestnancov. Tentokrát pôjde o prihlasovanie zamestnanca, ktorý bol predtým dlhodobo nezamestnaný, do zdravotnej poisťovne, pretože tam nie je nikomu jasné, ako sa tento spôsob má vlastne prejaviť, keďže sadzba toho zamestnanca, zamestnávateľa je nula, čo je na jednej strane potešiteľné, ale v určitých prípadoch, skrátka, tí zamestnávatelia nebudú vedieť, čo majú robiť. Zatiaľ som nepočul riešenie. Je to takýchto päť bodov, o ktorých si niekto možno povie, že čo to tu rozprávame, to je také úplné nič. Áno, súhlasím, pre mnohých z vás, či ste z koalície, z opozície, z vládnych, alebo odkiaľ, to naozaj môže vyzerať ako drobnosť, a ono to svojím spôsobom aj drobnosť je. Pri troche snahy sa všetko dá riešiť. Myslím si, že takto posudzujú aj ľudia, možnože si povedia, no tak podnikateľ bude mať, musieť posielať o tri tlačivá viacej, však mu z neho neubudne. To je všetko svojím spôsobom možno aj pravda a naozaj tam nejde o nejaké veľké veci. Ale či je to volič pravice, či je to volič ľavice, či je to nevolič, či je to mladý, alebo starý, všetci od vás, pani ministerka, očakávajú, že si budete plniť so svojím ministerstvom tú hlavnú vašu úlohu. To nie sú nejaké tlačivá, ale to je to, aby bola zabezpečená základná zdravotná starostlivosť pre občanov tohto štátu. Ste ministerka a to slovo minister je od výrazu slúžim ľuďom. Vašou povinnosťou je slúžiť všetkým ľuďom, všetkým občanom Slovenska a v prvom rade sa postarať o to, aby mali zabezpečenú zdravotnú starostlivosť. A to sa v tomto prípade jednoznačne nestalo, čo ste vlastne sama dokázali tou prezentáciou, kde sme sami videli, aj tí, čo nie sme nejako bližšie zaangažovaní, že o 16.55, keď ten lekár v Skalici požiadal o vrtuľník, tak vrtuľníka jednoducho nebolo. A nebolo preto, lebo vrtuľníky v Bratislave a v Trenčíne vašou vinou alebo vinou vašich úradníkov neboli k dispozícii. To je jednoznačné zlyhanie v úplne elementárnej veci, ktorú od vás občania pri tom očakávajú. Čiže nezvládli ste to základné, čo ľudia od vás chcú, aby bolo o nich postarané v prípade, že sa niečo stane. A, žiaľ, doplatila na to smrťou tá pacientka. Je mi naozaj ľúto, že k takejto veci pristupujete takýmto spôsobom, že tu sa tento problém zľahčuje, bagatelizuje, odvádza sa pozornosť, pretože tá podstata jednoducho tu je tá, päť dní poriadne nefungovala letecká záchranná služba, na čo dokonca svojím životom doplatila táto žena, táto pacientka, ktorá mohla ďalej žiť, keby tie vrtuľníky lietali. To vaše poslanie, ktoré vám zverili občania, vám, vyhrali ste voľby s heslom o istotách, napríklad aj o istote toho, že zdravotníctvo bude fungovať, znova sa nenaplnilo a znova ten váš sľub o tom, ako bude Slovensko pod vaším vedením dobre fungovať, padol, pošliapali ste ho a občania, ak sa nad tým aspoň trošku niekto zamyslí, zistí, že vaša vláda je jednoducho nefunkčná a jej zmyslom rozhodne nie je to heslo slúžiť ľuďom, ale niečo úplné iné.